## Uredba o uvjetima i postupku za dodjelu koncesija na vodama i javnom vodnom dobru

### NN 99/1996 (26.11.1996.), Uredba o uvjetima i postupku za dodjelu koncesija na vodama i javnom vodnom dobru

# **VLADA REPUBLIKE HRVATSKE**

Na temelju članka 155. Zakona o vodama ("Narodne novine", broj 107/95)
Vlada Republike Hrvatske je na sjednici održanoj 21. studenoga 1996. godine
donijela

## **UREDBU**

### **O UVJETIMA I POSTUPKU ZA DODJELU KONCESIJA NA VODAMA I JAVNOM VODNOM DOBRU**

Članak 1.

Ovom Uredbom određuje se manji opseg korištenja voda i javnog vodnog
dobra za koji nije potrebna koncesija, utvrđuje vrijeme na koje se dodjeljuje
koncesija i osnove za određivanje visine naknade za koncesije, te propisuje
način provođenja postupka za dodjelu koncesija na vodama i javnom vodnom
dobru.

1. MANJI OPSEG KORIŠTENJA VODA I JAVNOG DOBRA ZA KOJE NIJE POTREBNA
KONCESIJA

Članak 2.

Pod manjim opsegom korištenja voda za melioracijsko navodnjavanje za
koje nije potrebna koncesija, razumijeva se:

1. navodnjavanje vodom iz vodotoka ili drugog površinskog ležišta vode,
koja se ručno zahvaća,

2. navodnjavanje oborinskom vodom koja se prikuplja na zemljištu nekog
vlasnika odnosno korisnika ili vodom što izvire na površini takvog zemljišta
i ne otječe izvan njegovih granica,

3. navodnjavanje do ukupno pet hektara zemljišta istog vlasnika odnosno
korisnika, vodom iz vodotoka ili drugog prirodnog ležišta koja se crpi
mehaničkim uređajima (motorne ili ručne crpke i sl.),

4. navodnjavanje do ukupno jednog hektara zemljišta vlasnika odnosno
korisnika tog zemljišta, podzemnom vodom što se zahvaća i crpi na istom
zemljištu (zdenci-bunari, crpke i sl.).

Korisnikom zemljišta iz stavka 1. ovoga članka smatra se katastarski
posjednik, zakupoprimatelj ili druga osoba koja na temelju pismenog ugovora
ili drugog valjanog pravnog temelja koristi zemlju.

Članak 3.

Pod manjim opsegom vađenja pijeska i šljunka na javnom vodnom dobru
za koji nije potrebna koncesija, razumijeva se vađenje pijeska i šljunka
ručnim iskopom, bagerom ili drugom napravom do ukupne količine od 100 m3
tijekom jedne kalendarske godine, za potrebe istog korisnika.

Članak 4.

Za korištenje vode iz članka 2. stavka 1. točke 3. ove Uredbe i za vađenje
pijeska i šljunka iz članka 3. ove Uredbe, Hrvatske vode s korisnikom zaključuju
ugovor kojim se određuje osobito: mjesto uzimanja vode odnosno vađenja
pijeska i šljunka, način uzimanja odnosno vađenja, količina vode odnosno
pijeska i šljunka koja se koristi, iznos naknade ili osnova za određivanje
iznosa naknade, te vrijeme na koje se ugovor zaključuje.

O korištenju vode iz članka 2. stavka 1. točke 4. ove Uredbe korisnik
prijavom izvješćuje područnu vodnogospodarsku ispostavu Hrvatskih voda.
U prijavi se navodi mjesto i način uzimanja vode, površina zemljišta i
vrsta usjeva koji se navodnjava. Ako Hrvatske vode utvrde da bi takvo uzimanje
vode moglo štetno utjecati na kakvoću i količinu vode, prava drugih osoba
na vodu ili stabilnost vodnih građevina i njihovu namjensku funkciju, donijet
će rješenje kojim se zabranjuje ili ograničava uzimanje vode.

Članak 5.

Korištenjem voda i javnog vodnog dobra za koje je potrebna koncesija
ne smatraju se radovi polaganja električnih i telekomunikacijskih vodova
i kabela, što se polažu u vodama i na javnom vodnom dobru.

2. VRIJEME NA KOJE SE
KONCESIJA DODJELJUJE

Članak 6.

Najdulje vrijeme na koje se koncesija može dodijeliti, iznosi:

1. za zahvaćanje voda za javnu vodoopskrbu

a) za regionalne vodoopskrbne sustave, vodoopskrbne sustave gradova
i drugih većih naselja ili skupa manjih naselja \_ do 99 godina,

b) za ostale vodoopskrbne sustave s uređajima za kondicioniranje i mjerenje
količine isporučene vode \_ do 60 godina,

c) za ostale manje vodoopskrbne sustave i seoske vodovode bez uređaja
za kondicioniranje vode \_ do 10 godina;

2. za zahvaćanje i crpljenje vode za tehnološke i slične potrebe u industriji
i drugim djelatnostima (voda kao sirovina, za hlađenje, ispiranje i slične
namjene) \_ do 60 godina;

3. za crpljenje mineralnih i termalnih voda:

a) za potrebe zdravstvene terapije i rekreaciju (termalne kupke i sl.)
\_ do 60 godina,

b) za mineralne konzumne vode \_ do 40 godina;

4. za zahvaćanje voda za melioracijsko navodnjavanje:

a) za melioracijske sustave koji obuhvaćaju područje jedne ili više
katastarskih općina s izgrađenim akumulacijama i uređajima za raspodjelu
i mjerenje količine isporučene vode \_ do 60 godina,

b) za manje melioracijske sustave s uređajima za mjerenje količine isporučene
vode \_ do 30 godina,

c) za sva ostala korištenja vode za melioracijsko navodnjavanje \_ do
10 godina,

5. za korištenje vodnih snaga:

a) za pogone za proizvodnju električne energije iznad 20 MW \_ do 99
godina,

b) za pogone za proizvodnju električne energije iznad 5 do 20 MW \_ do
60 godina,

c) za pogone za proizvodnju električne energije do 5 MW \_ do 30 godina,

d) za ostale pogonske namjene \_ do 40 godina;

6. za uređenje plovnih putova na rijekama i jezerima, građenjem umjetnih
kanala i drugih građevina za plovidbu \_ do 99 godina;

7. za građenje riječnih luka i lučkih uređaja \_ do 99 godina;

8. za uzgoj riba:

a) u zatvorenim vodama \_ do 40 godina,

b) za gospodarske svrhe u otvorenim vodama \_ do 20 godina;

9. za gospodarsko i drugo korištenje javnog dobra s podizanjem trajnih
građevina odnosno ugradnjom uređaja \_ do 30 godina;

10. za korištenje javnog vodnog dobra za športske i rekreacijske namjene
s podizanjem trajnih građevina (bazeni, tribine, poslovne i druge građevine)
\_ do 40 godina.

11. za vađenje pijeska i šljunka \_ koncesija se dodjeljuje za određenu
količinu tvari. Pored određivanja količine tvari, trajanje koncesije može
se i vremenski ograničiti s time da vrijeme ne može biti dulje od pet godina.

Članak 7.

Vrijeme na koje se koncesija dodjeljuje određuje se u uvjetima za dodjelu
koncesije na temelju kojih se provodi javni natječaj, prikupljaju ponude
ili na temelju neposrednog zahtjeva donosi odluka o dodjeli koncesije.
Vrijeme se određuje na temelju stručne prosudbe prema:

\_ opsegu korištenja voda i javnog vodnog dobra,

\_ namjeni za koje se voda i javno vodno dobro koristi,

\_ prostornom opsegu i uvjetima zahvata,

\_ stupnju utjecaja na stanje vodnog režima,

\_ stupnju utjecaja na stanje okoliša i drugim gospodarskim čimbenicima,

\_ visini ulaganja i vremenu amortizacije građevina.

Članak 8.

Pri određivanju vremena trajanja koncesije što se dodjeljuje korisnicima
voda i javnog vodnog dobra iz članka 209. Zakona o vodama, uzimaju se u
obzir proteklo vrijeme korištenja vode i javnog vodnog dobra za iste namjene,
stanje objekata, amortizacija dosadašnjih ulaganja, opseg i vrijednost
potrebnih novih ulaganja. Ovako određeno vrijeme ne može biti kraće od
jedne trećine najduljeg vremena za dodjelu koncesija za istu namjenu iz
članka 6. ove Uredbe.

3. OSNOVE ZA ODREĐIVANJE
VISINE NAKNADE ZA KONCESIJE

Članak 9.

Naknada za koncesiju sastoji se od:

1) godišnje naknade koju plaćaju svi korisnici voda i javnog vodnog
dobra svake godine tijekom trajanja koncesijskog odnosa i

2) jednokratne naknade koju plaćaju novi korisnici voda i javnog vodnog
dobra, a od dosadašnjih korisnika voda i javnog vodnog dobra iz čl. 209.
Zakona o vodama korisnici koji zahvaćaju mineralnu vodu radi prodaje na
tržištu ili priređuju druge napitke ili za druge namjene.

Članak 10.

Visina godišnje naknade za koncesije iznosi:

1. za zahvaćanje vode za javnu vodoopskrbu \_ plaća se godišnja naknada
prema količini iskorištene vode, u visini od 10% naknade za korištenje
voda što se plaća prema Zakonu o financiranju vodnog gospodarstva za godinu
u kojoj je zaključen ugovor o koncesiji,

2. za zahvaćanje i crpljenje vode za tehnološke i slične potrebe u industriji
i drugim djelatnostima \_ godišnja naknada se plaća kao i za namjene iz
točke 1. ovog članka.

Iznimno za pitku vodu koja se zahvaća radi prodaje na tržištu \_ iznos
naknade određuje se u visini od 2,5% prihoda ostvarenog prodajom te vode,

3. za crpljenje mineralnih i termalnih voda \_ plaća se godišnja naknada
prema količini iskorištene vode, u visini od 10% naknade za korištenje
takvih voda, što se plaća prema Zakonu o financiranju vodnog gospodarstva
za godinu u kojoj je zaključen ugovor o koncesiji.

Iznimno, za crpljenje mineralnih voda radi prodaje na tržištu, proizvodnje
drugih napitaka i druge namjene \_ godišnja naknada se određuje u visini
od 2,5% prihoda ostvarenog prodajom te vode,

4. za zahvaćanje voda za melioracijsko navodnjavanje \_ plaća se godišnja
naknada koja odgovara iznosu od 10% naknade za korištenje voda odnosno
druge naknade što je plaćaju korisnici u melioracijskom sustavu za navodnjavanje
u skladu sa Zakonom o financiranju vodnog gospodarstva,

5. za korištenje vodne snage za proizvodnju električne energije \_ plaća
se godišnja naknada u iznosu od 1% ostvarene prosječne cijene proizvedene
električne energije na pragu elektrane u svakoj godini korištenja,

6. za korištenje vodne snage za pogon uređaja (osim uređaja za proizvodnju
električne energije) plaća se godišnja naknada u visini od 1% od prihoda
ostvarenog obavljanjem djelatnosti za koju se vodna snaga koristi,

7. za uređenje plovnih putova na rijekama i jezerima, građenje umjetnih
kanala i drugih građevina za plovidbu \_ godišnja naknada se određuje u
iznosu od 2% prosječne prometne cijene poljoprivrednog zemljišta na području
svih županija u kojima se radovi izvode, a prema ukupnoj površini javnog
vodnog dobra potrebnog za izvođenje radova,

8. za građenje luka i lučkih uređaja \_ godišnja naknada se određuje
u iznosu od 2% prosječne prometne cijene građevinskog zemljišta na području
županije u kojoj se radovi izvode, a prema površini javnog vodnog dobra
dodijeljenog na korištenje,

9. za uzgoj riba u zatvorenim vodama i uzgoj riba u gospodarske svrhe
u otvorenim vodama \_ godišnja naknada se određuje u iznosu od 1% procijenjene
vrijednosti ukupnog ulova ribe u pojedinoj godini korištenja koncesije,
a prema tržišnim cijenama u istom razdoblju,

10. za gospodarsko i drugo korištenje javnog vodnog dobra s podizanjem
trajnih građevina odnosno ugradnjom uređaja \_ godišnja naknada se određuje
u iznosu od 2% prosječne prometne cijene građevinskog zemljišta na području
grada ili općine u kojoj je to javno dobro, a prema površini javnog vodnog
dobra dodijeljenog na korištenje,

11. za korištenje javnog vodnog dobra za športske i rekreacijske namjene
s podizanjem trajnih građevina \_ godišnja naknada se određuje na način
i u iznosu iz točke 10. ovog stavka,

12. za vađenje pijeska i šljunka \_ plaća se godišnja naknada u iznosu
od 50% od naknade za vađenje tih tvari što se plaća prema Zakonu o financiranju
vodnog gospodarstva.

Pod prihodom ostvarenim prodajom pitke i mineralne vode iz stavka 1.
točke 2. i 3. ovog članka smatra se ukupna vrijednost isporučene vode ili
vode iskorištene za proizvodnju drugih napitaka i druge namjene utvrđena
prema prodajnoj cijeni vode koju ostvaruje korisnik koncesije umanjenoj
za porez na promet odnosno porez na dodanu vrijednost.

Kada se za namjene iz stavka 1. točke 1. do 6. ovoga članka osim korištenja
vode koristi i javno vodno dobro, korisnik koncesije plaća i godišnju naknadu
za korištenje toga dobra u visini od 2% od prosječne cijene građevinskog
zemljišta na području grada ili općine u kojoj je to javno vodno dobro,
a prema površini javnog vodnog dobra koje koristi.

Ako se nakon prestanka koncesijskog odnosa koncesija za iste namjene
dodjeljuje novom korisniku zajedno s građevinama i uređajima na kojima
je vlasništvo prešlo u Republiku Hrvatsku, novi korisnik koncesije dužan
je platiti i odgovarajuću naknadu za postojeće građevine i uređaje što
mu se daju na korištenje, a prema procjeni tijela koje koncesiju dodjeljuje.
Ova se naknada plaća jednokratno ili u više godišnjih obroka. Ova se naknada
ne plaća ako je koncesija ponovo dodijeljena istom korisniku.

Iznos naknade za koncesiju koji se određuje u postotku od visine naknade
što se plaća prema Zakonu o financiranju vodnog gospodarstva odnosno prema
prometnoj cijeni građevinskog ili poljoprivrednog zemljišta, određuje se
prema mjerilima važećim u godini u kojoj se koncesija dodjeljuje. Tako
utvrđeni iznos naknade ne može se mijenjati osim u slučaju da se tijekom
koncesijskog odnosa vrijednost kune značajnije promijeni i pod uvjetom
da je tako određeno odlukom o dodjeli koncesije, odnosno ugovorom o koncesiji.

Prosječna cijena građevinskog i poljoprivrednog zemljišta iz stavka
1. točaka 7., 8., 10. i 11. i stavka 3. ovoga članka određuje se na temelju
podataka nadležnog županijskog ureda.

Članak 11.

Iznos jednokratne naknade za koncesiju određuje se:

1. za zahvaćanje i korištenje vode za javnu vodoopskrbu, za tehnološke
i slične potrebe osim pitke vode koja se zahvaća radi prodaje na tržištu
\_ jednokratna naknada ne može biti manja od deseterostrukog iznosa godišnje
naknade utvrđene prema količini vode za koju se dodjeljuje koncesija,

2. za zahvaćanje pitke vode radi prodaje na tržištu \_ jednokratna naknada
ne može biti manja od jednostrukog iznosa godišnje naknade prema procjeni
ostvarenja te naknade u prvoj godini korištenja,

3. a) za crpljenje mineralnih i termalnih voda \_ jednokratna naknada
ne može biti manja od trostrukog iznosa godišnje naknade prema količini
vode za koju se dodjeljuje koncesija,

b) za crpljenje mineralnih voda radi prodaje na tržištu i proizvodnje
drugih napitaka \_ jednokratna naknada ne može biti manja od trostrukog
iznosa godišnje naknade prema procjeni ostvarenja te naknade u prvoj godini
korištenja,

4. za zahvaćanje vode za melioracijsko navodnjavanje \_ jednokratna naknada
ne može biti manja od godišnjeg iznosa naknade utvrđene prema količini
vode za koju se dodjeljuje koncesija,

5. a) za korištenje vodne snage za proizvodnju električne energije iznad
5 MW i za pogon drugih uređaja \_ jednokratna naknada ne može biti manja
od deseterostrukog iznosa godišnje naknade prema procjeni ostvarenja u
prvoj godini korištenja,

b) za korištenje vodne snage za proizvodnju električne energije do 5
MW \_ jednokratna godišnja naknada ne može biti manja od peterostrukog iznosa
godišnje naknade prema procjeni ostvarenja u prvoj godini korištenja,

6. za uređenje plovnih putova na rijekama i jezerima, građenje umjetnih
kanala i drugih građevina za plovidbu, za građenje luka i lučkih uređaja
i za gospodarsko i drugo korištenje javnog vodnog dobra s podizanjem trajnih
građevina odnosno ugradnjom uređaja \_ jednokratna naknada ne može biti
manja od 50% prometne vrijednosti zemljišta prema kojem se određuje godišnja
naknada,

7. za korištenje javnog dobra za športske i rekreacijske namjene s podizanjem
trajnih građevina \_ jednokratna naknada ne može biti manja od 20% prometne
vrijednosti zemljišta prema kojem se određuje godišnja naknada,

8. za uzgoj riba u zatvorenim vodama i uzgoj riba u gospodarske svrhe
u otvorenim vodama \_ jednokratna naknada ne može biti manja od peterostrukog
iznosa godišnje naknade prema procjeni ostvarenja te naknade u prvoj godini
korištenja,

9. za vađenje pijeska i šljunka \_ jednokratna naknada ne može biti manja
od 10% iznosa naknade što se plaća za ukupnu količinu tvari za koju je
izdana koncesija.

U slučaju dodjele koncesije na temelju javnog natječaja, iznosi naknade
iz prethodnog stavka uzimaju se kao početni iznosi.

Članak 12.

Iznos jednokratne naknade može se, polazeći od članka 147. Zakona o
vodama odrediti u iznosu većem od iznosa iz članka 11. stavka 1. ove Uredbe.

Veći iznos jednokratne naknade određuju:

1. za koncesije o kojima odlučuju tijela Republike Hrvatske određuju
ta tijela na prijedlog ministra financija i ravnatelja Državne uprave za
vode,

2. za koncesije o kojima odlučuje županijsko poglavarstvo određuje to
poglavarstvo na prijedlog područne ispostave porezne uprave i Hrvatskih
voda.

Jednokratni iznos naknade određuje se u uvjetima za dodjelu koncesije.

Članak 13.

Kada je Zakonom određeno da se naknada za koncesije može odrediti u
simboličnom iznosu (članak 147. Zakona o vodama), iznos naknade ne može
biti manji od 10% iznosa naknade određene prema članku 10. stavku 1. ove
Uredbe. Ova naknada plaća se jednokratno ili u više godišnjih iznosa, a
na temelju prosudbe tijela koje donosi odluku o dodjeli koncesije.

Članak 14.

Korisnik koncesije dužan je neovisno o obvezi plaćanja naknade za koncesiju
prema odredbama članka 9. do 13. ove Uredbe, naknaditi vrijednost radova
potrebnih radi otklanjanja pogoršanja uvjeta života i rada građana, pogoršanja
vodnog režima i stanja okoliša i drugih mogućih negativnih posljedica što
bi mogle nastati zahvatom potrebnim za ostvarivanje koncesije odnosno povećanim
opsegom korištenja voda.

Korisnik koncesije može se obvezati da će sam neposredno financirati
ili obaviti radove i druge činidbe iz stavka 1. ovog članka.

Obveze iz stavka 1. i 2. ovog članka utvrđuju se odlukom o koncesiji
odnosno ugovorom o koncesiji na temelju stručne procjene što je osigurava
Državna uprava za vode za koncesije o čijoj dodjeli odlučuju tijela Republike
Hrvatske, a županijsko poglavarstvo za koncesije o kojima odlučuje to tijelo.

Članak 15.

Korisnik koncesije što se dodjeljuje na temelju neposredne pogodbe dužan
je prethodno izvesti potrebne istražne radove ili obvezati se za snašanje
troškova njihova izvođenja.

Ako se koncesija dodjeljuje na temelju javnog natječaja ili na temelju
prikupljanja ponuda troškove prethodnih istražnih radova što ih je podmirio
davatelj koncesije, snosi korisnik koncesije na način i u visini određenoj
ugovorom o koncesiji.

Članak 16.

Iznose naknada (članak 9. ove Uredbe) korisnik koncesije dužan je platiti
i to:

1. godišnju naknadu: u četiri ravnomjerna obroka s dospijećem pojedinačnog
obroka posljednjeg dana svakog tromjesečja,

2. jednokratnu naknadu danom potpisa ugovora o koncesiji.

Iznimno od stavka 1. ovog članka odlukom o dodjeli koncesije mogu se
uglaviti i drugi rokovi za plaćanje koncesijske naknade.

4. POSTUPAK ZA DODJELU
KONCESIJA

Članak 17.

Zaključak o pokretanju postupka za dodjelu koncesije o kojoj odlučuje
Zastupnički dom Sabora Republike Hrvatske ili Vlada Republike Hrvatske,
na prijedlog Državne uprave za vode, donosi Vlada Republike Hrvatske.

O pokretanju postupka za dodjelu koncesije o kojoj odlučuje Državna
uprava za vode, odlučuje ravnatelj toga tijela.

O pokretanju postupka za dodjelu koncesije o kojoj odlučuje županijsko
poglavarstvo, odlučuje to tijelo.

Članak 18.

Postupak za dodjelu koncesija o kojima odlučuju tijela Republike Hrvatske
provodi Državna uprava za vode uz stručnu suradnju Hrvatskih voda.

Postupak za dodjelu koncesija o kojima odlučuje županijsko poglavarstvo
provodi to poglavarstvo uz stručnu suradnju vodnogospodarske ispostave
Hrvatskih voda.

Članak 19.

Ako je u vezi s dodjelom koncesije potrebno obaviti poslove koji zahtijevaju
posebno stručno znanje (ocjena ulaganja, ocjena učinkovitosti namjene,
utvrđivanje vrijednosti prethodnih istražnih radova, utvrđivanje potrebnih
radova za otklanjanje pogoršanja uvjeta života i rada građana i drugih
mogućnosti negativnih posljedica iz članka 15. ove Uredbe i sl.) ravnatelj
Državne uprave za vode za koncesije o kojima odlučuju tijela na državnoj
razini, a župan za koncesije o kojima odlučuje županijsko poglavarstvo,
mogu osnivati posebne stručne skupine ili takve poslove povjeriti osobama
stručno osposobljenim za njihovo obavljanje.

Članak 20.

Ako Zakonom o vodama nije propisano da se koncesija obvezno dodjeljuje
na temelju javnog natječaja ili ako u drugim slučajevima tijelo koje donosi
odluku o dodjeli koncesija ne odluči da se provede javni natječaj (članak
144. stavci 1. i 2. toga Zakona), zaključkom iz članka 17. stavka 1. ove
Uredbe određuje se da li će koncesiju dodijeliti na temelju prikupljanja
ponuda ili na temelju neposrednog zahtjeva, polazeći od pretpostavljenog
broja zainteresiranih korisnika i posebnosti namjene za koju se koncesija
dodjeljuje.

Koncesija se, u pravilu, dodjeljuje na neposredni zahtjev zainteresirane
osobe:

1. radi novih ulaganja u vezi s modernizacijom ili povećanjem opsega
djelatnosti za koju je istom korisniku već dodijeljena koncesija,

2. za ulaganja jedinica lokalne samouprave za potrebe komunalne djelatnosti
ili komunalne infrastrukture (vodoopskrba, odvodnja i pročišćavanje otpadnih
voda, lokalne prometnice, parkovi i sl.),

3. za korištenje voda i javnog vodnog dobra od neposrednog značenja
za obranu i za potrebe javne sigurnosti.

Članak 21.

U slučaju prestanka koncesije zbog isteka vremena na koje je dodijeljena,
osim koncesije za vađenje pijeska i šljunka, davatelj koncesije može odlučiti
da se koncesija, bez provođenja natječaja ili prikupljanja ponuda, ponovno
neposredno dodijeli dotadašnjem korisniku koncesije, pod uvjetom da se
time osigurava nastavak namjenskog korištenja koncesije i da se to ne protivi
javnom interesu.

Članak 22.

U svrhu dodjele koncesije prethodno se utvrđuju uvjeti za dodjelu koncesije
koji sadrže osobito:

1. namjenu za koju se koncesija dodjeljuje,

2. točnu naznaku mjesta korištenja koncesije,

3. podatke o opsegu korištenja vode odnosno javnog vodnog dobra za koje
se koncesija dodjeljuje,

4. vrijeme na koje se koncesija dodjeljuje,

5. visina naknade ili početna visina naknade,

6. posebne uvjete ili obveze korisnika koncesije (radovi radi otklanjanja
posljedica prema članku 14. stavku 1. ove Uredbe, istražni radovi, opseg
ulaganja, obveze isporuke proizvoda i dr.),

7. rokovi za dovršenje radova potrebnih za početak korištenja koncesije,

8. isprave i druge dokaze koji se moraju priložiti zahtjevu.

Tijelo koje provodi postupak za dodjelu koncesije dužno je interesente
obavijestiti o mjestu i vremenu u kojem mogu dobiti bliže podatke o uvjetima
za dodjelu koncesije i omogućiti im uvid u potrebnu dokumentaciju.

A) JAVNI NATJEČAJ

Članak 23.

Za obavljanje poslova u vezi s provođenjem javnog natječaja u tijelu
koje provodi takav postupak osniva se natječajno povjerenstvo. Po potrebi
može se osnovati i više natječajnih povjerenstava prema namjenama za koje
se koncesije dodjeljuju.

Članak 24.

Oglas o raspisivanju javnog natječaja objavljuje se u "Narodnim novinama"
i najmanje u jednom dnevnom listu što se redovno prodaje na području županije
i grada odnosno općine u kojoj se koncesija dodjeljuje, te na službenim
oglasnim pločama tih jedinica lokalne samouprave i uprave.

Oglas o raspisivanju javnog natječaja sadrži podatke iz članka 22. ove
Uredbe te podatke o visini jamčevine koju je dužan položiti sudionik u
javnom natječaju, roku za podnošenje ponude, mjestu i vremenu otvaranja
ponuda i druge potrebne uvjete i podatke.

Članak 25.

Ponuda s dokumentacijom podnosi se tijelu koje provodi javni natječaj
u zapečaćenom omotu s naznakom "Ponuda za javni natječaj".

O primitku ponude izdaje se potvrda s naznakom vremena predaje ponude
(dan i sat primitka), pečatom i potpisom službene osobe koja je primila
ponudu.

Članak 26.

Postupak otvaranja ponuda može se provesti samo ako su pravodobno primljene
najmanje dvije ponude.

Ako nije pravodobno dostavljena ni jedna ponuda, tijelo koje provodi
postupak za dodjelu koncesije, konstatirat će zaključkom da postupak javnog
natječaja nije uspio i ponovno će objaviti oglas o javnom natječaju.

Ako je dostavljena samo jedna pravodobna ponuda, konstatirat će se da
nema drugih ponuda i o tome će se, bez otvaranja omota s pristiglom ponudom,
obavijestiti tijelo koje je donijelo zaključak o pokretanju postupka za
dodjelu koncesije (članak 17. ove Uredbe). Ovo tijelo može odlučiti da
se postupak ponovi objavljivanjem novog oglasa, a može, uz pristanak ponuditelja,
odlučiti da se omot s ponudom otvori i odluka donese neposredno na temelju
pristigle ponude.

Članak 27.

Postupak otvaranja ponuda provodi natječajno povjerenstvo u mjestu,
prostorijama i vremenu određenom u oglasu o javnom natječaju.

Postupak se provodi neovisno o tome da li su pristupili ovlašteni ponuditelji.

Članak 28.

Na početku sjednice za otvaranje ponude predsjednik natječajnog povjerenstva
navodi broj pravodobno primljenih ponuda i nazive ponuditelja, podatke
o nepravodobno primljenim ponudama, imena nazočnih ovlaštenih ponuditelja,
te utvrđuje da li su ispunjeni uvjeti za provođenje postupka.

Nakon što je utvrđeno da su ispunjeni uvjeti za provođenje postupka
pristupa se otvaranju ponuda, redoslijedom njihova primitka i upoznaje
nazočne s njihovim sadržajem.

Ako nisu ispunjeni uvjeti za provođenje postupka, sjednica se prekida
i određuje datum za održavanje nove sjednice.

Članak 29.

O postupku otvaranja ponuda vodi se zapisnik u koji se unose osobito:

1. mjesto, dan i sat održavanja skupa,

2. imena članova stručnog povjerenstva,

3. broj primljenih pravodobnih ponuda s nazivima ponuditelja te broj
ponuda koje su nepravodobno primljene,

4. imena nazočnih ovlaštenih ponuditelja i naznaku ponuditelja koji
ne ispunjavaju uvjete za sudjelovanje u postupku s razlozima za takvu ocjenu,

5. rezultati pregleda dokumentacije,

6. konstatacija da je postupak proveden sukladno s propisima.

Na zahtjev ovlaštenih ponuditelja u zapisnik se unose njihove primjedbe
na tijek postupka i sadržaj zapisnika.

Zapisnik potpisuju članovi stručnog povjerenstva i nazočni ovlašteni
ponuditelji.

Potpisivanjem zapisnika završava postupak otvaranja ponuda.

Članak 30.

Po završenom postupku natječajno povjerenstvo pristupa razmatranju eventualnih
primjedaba ponuditelja stavljenih na zapisnik, obavlja provjeru svih ponuda,
ispravlja moguće računske greške, uspoređuje podatke u ponudama s uvjetima
iz oglasa i utvrđuje odstupanje od tih uvjeta.

O radnjama iz stavka 1. ovog članka sastavlja se izvješće.

Članak 31.

Natječajno povjerenstvo daje mišljenje o povoljnosti ponuda i ponudi
koja je sa stajališta ispunjenja svrhe dodjele koncesije najpovoljnija.
Pri tome se osobito uzima u obzir:

1. učinak koncesije na razvoj gospodarstva i zaštitu okoliša na području
na kojem se koncesija dodjeljuje,

2. povoljnija tehnička rješenja,

3. racionalnija tehnologija sa stajališta korištenja voda i zaštite
voda od onečišćavanja,

4. sposobnost ponuditelja, s obzirom na osiguranje financijskih sredstava
i tehničke i organizacijske uvjete

5. ponuda većeg iznosa naknade kada je za koncesiju određen početni
iznos naknade.

Za dodjelu koncesija iz članka 143. stavka 1. točke 7. i 8. Zakona o
vodama obvezno se pribavlja i mišljenje ministarstva nadležnog za poslove
prometa.

Članak 32.

Zapisnik o postupku otvaranja ponuda s ponudama i dokumentacijom, izvješćem
i mišljenjem o povoljnosti ponuda, tijelo koje provodi postupak, dostavlja
tijelu koje donosi odluku o dodjeli koncesije.

B) PRIKUPLJANJE PONUDA

Članak 33.

Postupak prikupljanja ponuda za dodjelu koncesija provodi natječajno
povjerenstvo iz članka 23. ove Uredbe.

Natječajno povjerenstvo prikuplja ponude na temelju javnog oglasa o
prikupljanju ponuda.

Natječajno povjerenstvo, uz sudjelovanje svih njegovih članova, otvara
pravodobno prispjele ponude, obavlja provjeru njihova sadržaja i daje mišljenje
o njihovoj povoljnosti. O tome se sastavlja izvješće.

Tijelo koje provodi postupak za dodjelu koncesija dostavlja izvješće
natječajnog povjerenstva sa svim ponudama i dokumentacijom, te svojim mišljenjem
tijelu nadležnom za donošenje odluke o dodjeli koncesije.

Članak 34.

Na postupak prikupljanja ponuda odgovarajuće se primjenjuju odredbe
članaka 23. do 26. i članaka 29. do 32. ove Uredbe.

C) DODJELA KONCESIJA DOSADAŠNJIM KORISNICIMA VODA I JAVNOG VODNOG
DOBRA

Članak 35.

Radi dodjele koncesija dosadašnjim korisnicima voda i javnog vodnog
dobra (članak 209. Zakona o vodama) tijelo koje provodi postupak za dodjelu
koncesije (članak 18. ove Uredbe) će u roku od 30 dana od dana stupanja
na snagu ove Uredbe javnim pozivom pozvati sve korisnike voda i javnog
vodnog dobra da do 31. prosinca 1996. godine podnesu zahtjev za dodjelu
koncesije. Ovaj poziv može se ponoviti u daljnjem roku od 30 dana.

Poziv za podnošenje zahtjeva za dodjelu koncesija o kojoj odlučuje tijelo
na državnoj razini, objavljuje se u "Narodnim novinama" i najmanje jednom
dnevnom listu koji se prodaje na cijelom državnom području, a za dodjelu
koncesije o kojoj odlučuje županijsko poglavarstvo u "Narodnim novinama"
i dnevnom listu koji se prodaje na području županije.

Korisnici voda i javnog vodnog dobra pozvat će se da u roku od 30 dana
od dana objavljivanja javnog poziva podnesu zahtjev s potrebnim ispravama
i drugim dokazima o stečenom pravu na korištenje voda i javnog vodnog dobra,
o registraciji djelatnosti, načinu i opsegu korištenja voda i javnog vodnog
dobra, građevnoj dozvoli i drugim dozvolama i suglasnostima, namjeravanim
ulaganjima i drugim potrebnim podacima.

Članak 36.

Korisnici voda i javnog vodnog dobra iz članka 209. Zakona o vodama
dužni su od 1. siječnja 1997. godine plaćati koncesijsku naknadu obračunatu
po kriterijima ove Uredbe.

5. ZAKLJUČNE ODREDBE

Članak 37.

Ova Uredba stupa na snagu osmog dana od dana objave u "Narodnim novinama".

Klasa: 325-01/96-01/05
Urbroj: 5030116-96-2
Zagreb, 21. studenoga 1996.

Predsjednik
**mr. Zlatko Mateša,** v. r.

Uredba, NN 99/1996-1938